b'\n_START_ARTICLE_\nKeltiber\xc5\xa1\xc4\x8dina\n_START_SECTION_\nZna\xc4\x8dilnosti\n_START_PARAGRAPH_\nKeltiber\xc5\xa1\xc4\x8dina pripada podskupini celinskih keltskih jezikov, vendar se od ostalih jezikov te podskupine bistveno razlikuje v tem, da je Q-keltskega tipa in ne P-keltskega, kar pomeni da je ohranila prvotni praindoevropski in prakeltski glas *k\xca\xb7, medtem ko se je le-ta v drugih celinskih keltskih jezikih razvil v [p]. Slednje je bilo utemeljeno \xc5\xa1ele ob odkritju bronaste plo\xc5\xa1\xc4\x8de iz Botorrite. Keltiber\xc5\xa1\xc4\x8dina se je domnevno prva lo\xc4\x8dila od prakeltske jezikovne skupnosti, saj naj bi Kelti na Iberski polotok prodrli med 10. in 5. stoletjem pr. n. \xc5\xa1t._NEWLINE_Keltiber\xc5\xa1\xc4\x8dina je tako ohranila nekatere arhai\xc4\x8dne zna\xc4\x8dilnosti. Kot edini keltski jezik pozna osebni zaimek za tretjo osebo ios\xc2\xa0\xc2\xbbon\xc2\xab, ki je v drugih keltskih jezikih ohranjen zgolj kot naslonka. V skladnji se pojavlja raba \xc4\x8dlenkov -kue\xc2\xa0\xc2\xbbin\xc2\xab, nekue\xc2\xa0\xc2\xbbniti\xc2\xab\xc2\xa0in -ue\xc2\xa0\xc2\xbbali\xc2\xab, kar je podobno kot v latin\xc5\xa1\xc4\x8dini.\n_START_SECTION_\nPisava\n_START_PARAGRAPH_\nVe\xc4\x8dina keltiberskih napisov je v iberski pisavi. Iberska pisava je delno zlogovna in delno abecedna, uporabljala pa se je tudi za pisanje drugih predlatinskih jezikov iberskega polotoka.'